Ari Taskinen

Ari Olavi Taskinen (s. 12. heinäkuuta 1959 Helsinki) on suomalainen muusikko, säveltäjä ja sanoittaja. Taskisen tunnetuimpia töitä ovat hänen säveltämänsä ja sanoittamansa "Tahdon rakastella sinua" ja Pelle Miljoonan sanoittama ja Taskisen säveltämä  "Moottoritie on kuuma", joka voitti 2007 Helsingin Sanomien äänestyksen "Rakkaimmat Rockit".

Taskinen oli jäsenenä Tumppi Varosen kanssa Problems?-yhtyessä 1977–78, jolloin yhtye levytti singlen ja kolme kappaletta Pohjalla-kokoelmalle. 1979 Taskisen ja Ari Voutilaisen Hymy Taskinen & Co. -yhtye julkaisi singlen, jonka toinen kappale oli Taskisen kirjoittama. 1978 Taskinen ja Varonen alkoivat yhteistyön Pelle Miljoonan kanssa ja Taskinen soitti Miljoonan kanssa eri kokoonpanoissa vuoteen 1983. Nämä kokoonpanot levyttivät yhteensä viisi studioalbumia, joihin Taskinen sävelsi suuren osan lauluista.  Vuonna 1981 Taskinen ja Vando Suvanto perustivat Threshold-yhtyeen, joka levytti yhden albumin, Paradise Now, ja yhden singlen. 1982 Taskinen oli tuottajana ja soittajana Tumppi Varonen & Problems? -yhtyeen levyllä Kaupungin valot. Levyllä on kolme Taskisen kirjoittamaa kappaletta. Vuonna 1983 Taskinen oli mukana The Hunters -kokoonpanossa, joka julkaisi yhden singlen, jonka toinen kappale on kokonaan Taskisen käsialaa ja toisessa hän on toisena säveltäjänä.

1980-luvun alun jälkeen Taskinen on työskennellyt kokeellisemman musiikin parissa säveltäen muun muassa elektroakustista musiikkia ja teatterimusiikkia. Vuosina 1983-1989 hän vaikutti performanceryhmissä Jack Helen Brut ja Transistors. Performanceryhmä Homo $:n kanssa syntyi musiikkiprojekti Joan Bennet Museum vuonna 1985. 

1990-luvulla Taskinen teki paljon elokuvamusiikkia, ja vuosituhannen vaihteen tienoilla hän sävelsi muun muassa musiikit Teatteri Hevosenkengän näytelmiin Robottipoika Ville Voltti (1998) sekä Kolmen nakin komedia (2000). Kokeellisia ääniteoksia Taskinen teki Yleisradiolle useita vuosina 1985-2005: näitä on julkaistu levyllä Aavamaa (2006). Äänisuunnittelua Taskinen on opettanut Teatterikorkeakoulussa, Kuvataideakatemiassa ja Taideteollisessa korkeakoulussa.

Vuonna 1985 Taskinen sävelsi rockoopperan Toikkanen, jota esitettiin Vanhalla Ylioppilastalolla Helsingissä. Se perustui runoilija Teemu Hirvilammin librettoon. Yhteistyö Hirvilammin kanssa tuotti myös kaksi runomusiikkilevyä: Asfalttia ja ruohoa vuonna 2001 ja Teemu Hirvilammi & Ari Taskinen II -runomusiikkia vuonna 2012.
Vuonna 2006 ilmestyi Taskisen oma runokokoelma Susien taivas Nastamuumio-kustantamon kautta.

2000- ja 2010-luvuilla Taskinen oli mukana Pelle Miljoona & 1980:n ja Pelle Miljoona Oy:n comeback-keikoilla. 2018 Pelle Miljoona Oy julkaisi EP:n Anna soihtusi palaa, jossa oli yksi Taskisen sävellys. Vuonna 2021 Taskinen julkaisi sooloalbumin Taskinen!, jolla hän ensimmäistä kertaa laulaa levyllä. Vuonna 2022 Nastamuumio-kustantamo julkaisi Taskisen toisen runokokoelman Puolimaailman mies.

Kokoonpanoja, joissa vaikuttanut
 Näköhäiriö
 Problems? (1977–1978, 1982)
 Hymy Taskinen & Co. (1979)
 Pelle Miljoona & 1980 (1978–1979, 2004–2007)
 Pelle Miljoona Oy (1980–1983, 2011, 2016, 2018-)
 Threshold (1981)
 The Hunters (1983)
 Jack Helen Brut (1983-1985)
 Transistors (1986-1989)

Tuotantoa
 Problems?: Pohjalla-kokoelma (1978) | Kaupungin valot (1982)
 Hymy Taskinen & Co: Hei tyttö hei / Yöt kadulla -single (1979)
 Pelle Miljoona & 1980: Pelko ja viha (1979) | Viimeinen syksy (1979) | Näyttämökuvia live (1980) | Vallankumous kulttuuriin kokoelma (2004)
 Pelle Miljoona Oy: Moottoritie on kuuma (1980) | Matkalla tuntemattomaan (1981) | Radio Kebab (1982)
 Threshold: Paradise Now (1981)
 The Hunters: Hunters of the Night -single (1983)
 Teemu Hirvilammi & Ari Taskinen: Asfalttia ja ruohoa (2001)
 Ari Taskinen: Aavamaa: Electro-Acoustic Music From Finland (2006)
 Teemu Hirvilammi & Ari Taskinen II -runomusiikkia (2012)
 Ari Taskinen: Taskinen! (2021)

Lähteet

Aiheesta muualla
 Ari Taskisen kotisivut 
 Ari Taskisen esittely kustannusyhtiö Nastamuumion sivuilla 
 Ari Taskisen esittely pellemiljoona.net:issä 
 
 

Suomalaiset säveltäjät
Pelle Miljoona
Vuonna 1959 syntyneet
Elävät henkilöt
Suomalaiset sanoittajat
Suomalaiset kosketinsoittajat
Suomalaiset basistit
Suomalaiset runoilijat